Bubnár, Jozef, poslanec NR SR (2021-02-04):
Ďakujem za slovo. Pán predsedajúci, kolegovia, kolegyne, ja, pamätám si, že keď som môjmu okoliu oznámil, že prijal som teda pozvanie kandidovať do politiky, tak mal som vlastne také dve cesty, ako sa k tomu ľudia postavili. A jedni hovorili, že, Joži, ty tam vôbec nepatríš, proste lebo ty si strašne taký staviteľ mostov, ty si ten, ktorý stále zmieruje, a druhí mi zas hovorili, je to skvelé, že tam ideš, pretože aj takýchto ľudí potrebujeme. A ja som vlastne prišiel sem aj preto, aby som zistil, kto z nich mal pravdu. Zatiaľ to neviem, ale to celé moje psychické nastavenie, teda človek, akým som sa narodil pred 34 rokmi, tak takéhoto človeka chcem tu aj ponúknuť. Bolo to asi pred štyrmi rokmi, keď som bol na takej rodinnej oslave človeka, ktorého si nesmierne vážim, oslavoval veľké životné jubileum, a vtedy som priniesol ako dar až z Rakúska taký jeden prenádherný darčekový kôš. Skutočne, bolo to na chvíľu takou hviezdou celého toho podujatia a všetci si to fotili, že proste nič krajšieho ešte nevideli. Ja som sa tak vytešoval, ako som proste si uctil človeka, ktorého si veľmi vážim, ale z ničoho nič sa pred budovou, kde sa tá oslava konala, objavilo nové auto zabalené v stuhe. Zistili sme, že je to dar od takisto jednej z prítomných, a od toho momentu všetky tie nadšenia z môjho daru sa absolútne stratili, na ten môj darčekový kôš sa zabudlo a všetci išli obdivovať auto, ktoré stálo vonku. Priatelia, prečo hovorím tento príbeh? Žijeme od roku 2020 v dobe, akú svet ešte nepoznal. A tam vonku pred budovou pristavilo to také fiktívne auto, volá sa koronavírus. Je logické, že čosi tak mohutné, gigantické pritiahlo pozornosť všetkých ľudí. A ja by som ale chcel tak pozitívne zakončiť a vyzvať naozaj ľudí, aby sme nevideli iba to, čo sa tam vonku objavilo, ale aby sme videli ten darčekový kôš, to, čo tu je a čo je pre všetkých ľudí tejto krajiny. Teda rád by som povedal naozaj tie pozitívne veci, ktoré táto vláda, títo poslanci za desať mesiacov priniesli. Keď sa pozrieme na vládu a ministrov, náš Eduard Heger napísal podľa mnohých ekonómov jeden z najlepších rozpočtov, aký tu kedy bol. Transparentne vybral šéfa Finančnej správy. Pani ministerka Kolíková urobila jednu zaujímavú reformu súdnictva. Pán Sulík ako minister hospodárstva naozaj skvelými nápadmi na podporu podnikateľov sa snaží uctiť si to, čo sa možno dlhodobo zanedbávalo. Takisto kolegovia zo SME RODINA, napadá mi pán minister Krajniak a jeho skvelá práca, pán minister Doležal. Ale aby sme tu nehovorili iba teda o vláde, ja sa teším, že aj medzi nami poslancami sa nájdu ľudia, ktorí sú plní kreativity a nápadov. Čo napríklad mňa veľmi potešilo, čo sme za tých desať mesiacov stihli presadiť, bol napríklad návrh môjho kolegu Miška Šipoša, a teda 200 eur pre tehotné mamičky už od štvrtého mesiaca. Anička Andrejuvová takisto presadila skvelý návrh, kde všetci politickí väzni z komunizmu dostali 1 989 eur ako krásny symbol toho, že si museli do tohto roku, kedy sme si vybojovali slobodu, veľa vytrpieť. Tiež kolegovia zo SME RODINA, potravinový semafor, aby sme doslova vedeli, čo jeme. A mohol by som pokračovať s mnohými skvelými nápadmi aj z radov poslaneckých lavíc, ktoré sme tu priniesli. Teraz trošku možno aj k tomu meritu veci. Ja nie som slepý a takisto keď tu kolega Suja hovoril o tom, že nevidíme tú náladu medzi ľuďmi, jasné, že ju vidíme a mňa to nesmierne trápi. No zároveň sa teraz tak chcem možno spýtať. Kam chceme dotiahnuť demokraciu v roku 2021? Psychológia má termín, ktorý sa volá odkrajovanie salámy. Ja som vnútorne presvedčený, že ak spravíme predčasné voľby teraz, týmto precedensom podľa mňa nastane to, že vždy sa po desiatich mesiacoch nespokojná opozícia vzbúri a bude žiadať voľby. A nedajbože, aby sme sa dožili toho, čo sa stalo napríklad v americkom Capitole, aby možno ten, kto prehrá voľby, burcoval svojich fanúšikov na dosť násilné protesty. Priatelia, ja nechcem spochybňovať nikoho legislatívne zámery alebo čo je za tým. Ja sa pýtam, chceme vidieť demokraciu v roku 2021 na tomto mieste? Ja sa toho naozaj bojím. Možno už na záver len tak na odľahčenie, áno, takisto ja by som teda nepoužíval slová, aké niekedy náš pán premiér používa. Ale urobil som si taký krátky kvíz, ja vám poviem expresívne slovo a skúste mi k tomu zaradiť premiéra z minulosti. Tak začneme takto, že kto povedal „gágaji, táraji a prďúsi“. Bol to Mečiar, áno. Mám tu, že „špinavé protislovenské prostitútky“ alebo „Sorošove deti“. Bol to takisto jeden z premiérov v minulosti. A tu ma naozaj privádza možno zamyslieť sa k tomu, že ten tlak, ktorý sa na premiéra krajiny vyvíja, musí byť tak enormný, že naozaj závisí od sily osobnosti, kto sa s tým ako popasuje. A ak boli premiéri a premiérky v histórii, ktorí sa s tým popasovať dokázali, je to vďaka tomu, že sa narodili možno s vyššou silou osobnosti. Ale skutočne, ja nechcem súdiť nikoho, kto niekedy je s nervami na kraji. Takže, prosím vás, priatelia, majme naozaj trošku takú úctu k demokracii. Nesnažme sa za každú cenu bojovať, ale skúsme sa spojiť, ako sa píše o Švédsku. Skúsme naozaj poraziť túto pandémiu a spolupracovať pre našich občanov. Ďakujem, že ste mali so mnou ešte trpezlivosť a prajem ešte pekný večer. Majte sa.